এদিকে চাকুরী জাতীয়করণ না হওয়ায় এবং উপযুক্ত ক্ষতিপূরণের দাবীতে গত ১৭ জুলাই থেকে কক্সবাজারে কর্মবিরতি পালন করছেন ওয়ার্কচার্জড্ কর্মচারীরা। ২৩ জুলাই এর মধ্যে দাবী বাস্তবায়ন না হলে আরো কঠোর আন্দোলনে যাবার হুঁশিয়ারী দিয়েছে সংগঠনের সাধারণ সম্পাদক আবদুর রহিম। তিনি বলেন, কামাল হোসেনসহ ইতোপূর্বে যেসব ওয়ার্কচার্জড্ কর্মচারী মারা গেছেন, সরকারী তহবিল থেকে তাদের ন্যূনতম ১০ লাখ টাকা অনুদান এবং তাদের পরিবারকে পনির্বাসন করতে হবে। আমাদের চাকুরী রাজস্ব খাতে পদায়ন ও সকল সুযোগ সুবিধা নিশ্চিত করতে হবে। তিনি বলেন, কাজের চাপ বেড়েছে, সুযোগ-সুবিধা কমেছে। জেলায় প্রায় ৪০০ জন ওয়ার্কচার্জড্ কর্মচারী ছিল। এখন ১০০ জনেরও কম। ন্যায্য অধিকার নিশ্চিত করা না হলে আগামীতে ওয়ার্কচার্জড্ কর্মচারী পাওয়া যাবে কিনা সন্দেহ রয়েছে। বিষয়টি বিবেচনার জন্য সংশ্লিষ্টদের কাছে অনুরোধ করেছেন ওয়ার্কচার্জড্ কর্মচারীদের নেতা আবদুর রহিম।